CELEX: 
Language: et
Date: 2020-09-18 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2017/2402 seoses tasudega, mida Euroopa Väärtpaberiturujärelevalve võtab väärtpaberistamise registritelt

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määrus (EL) 2017/2402
                  1
                (edaspidi „väärtpaberistamise määrus“) avaldati Euroopa Liidu Teatajas 12. detsembril 2017. Väärtpaberistamise määruse 3. peatükis luuakse raamistik väärtpaberistamise registritele, mis koguvad asjaomase väärtpaberistamise instrumendi kohta igasugust asjakohast teavet. See raamistik hõlbustab usaldusväärse teabe kättesaadavust investoritele nende hoolsuskohustuse täitmise ajal, pakkudes ühte ja kontrollitud andmeallikat. Väärtpaberistamise registrid registreerib ja nende üle teeb järelevalvet Euroopa Väärtpaberiturujärelevalve (ESMA).
            
            
               Väärtpaberistamise määruse artikli 16 lõikega 2 volitatakse komisjoni võtma vastu delegeeritud õigusakt, milles täpsustatakse selliste tasude liiki, mida ESMA võtab väärtpaberistamise registritelt, ja seda, mille eest tasu tuleb maksta, ning tasumise viisi.
            
            
               Käesoleva delegeeritud õigusakti õigusnormid põhinevad ESMA kogemusel seoses kauplemisteabehoidlate registreerimise ja järelevalvega vastavalt määrusele (EL) nr 648/2012
                  2
                ja määrusele (EL) 2015/2365
                  3
                ning seetõttu on need kooskõlas nimetatud kahe määruse tasusätetega.
            
            
               Väärtpaberistamise määruse artikli 16 lõike 1 kohaselt võtab ESMA väärtpaberistamise registritelt tasusid, mis on proportsionaalsed asjaomase väärtpaberistamise registri käibega ja katavad täielikult ESMA kulutused, mis on vajalikud väärtpaberistamise registrite registreerimiseks ja järelevalveks. Need tasud peaksid katma ka kõik kulud, mis pädevatel asutustel võivad tekkida seoses ESMA ülesannete delegeerimisega. Kui kauplemisteabehoidla on juba registreeritud Euroopa turu infrastruktuuri määruse või väärtpaberite kaudu finantseerimise tehinguid ja uuesti kasutamise läbipaistvust käsitleva määruse alusel, tuleks tasusid kohandada nii, et need kajastaksid ainult väärtpaberistamise registrite registreerimise ja järelevalvega seotud lisakulusid vastavalt väärtpaberistamise määrusele.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               31. jaanuaril 2018 palus komisjon ESMA-l anda tehnilist nõu väärtpaberistamise registritelt võetavate tasude kohta. 23. märtsil avaldas ESMA konsultatsioonidokumendi. Konsultatsiooniperiood lõppes 23. mail; ESMA oli selle jooksul saanud vastused viielt üksuselt. 13. aprillil toimus avalik kuulamine. 31. oktoobril 2018 edastas ESMA oma nõuanded komisjonile.
            
            
               Avalikus konsultatsioonis osales viis vastajat, kes väljendasid kavandatud tasustruktuurile laialdast toetust. Sellest tulenevalt on lõplikud sätted väga lähedased ESMA konsultatsioonidokumendis esitatutele. 
            
            
               27. veebruaril 2020 konsulteeris komisjon ESMA tehniliste nõuannete ja delegeeritud õigusakti sisu üle Euroopa väärtpaberikomitee eksperdirühmaga (EGESC). EGESC toetas komisjoni lähenemisviisi. 
            
            
               3.MÕJUHINNANG
            
            
               Olles võtnud täiel määral arvesse ESMA esitatud tehnilisi nõuandeid, võttis komisjon väärtpaberistamise määruse artikli 16 lõike 2 alusel vastu käesoleva delegeeritud õigusakti väärtpaberistamise registrite tasude liikide, suuruse ja kogumise viisi kohta. See delegeeritud õigusakt on täielikult kooskõlas ESMA esitatud tehniliste nõuannetega.
            
            
               Väärtpaberistamise määruse kohaselt on järelevalvetasude kogumise kaks peamist põhimõtet: 1) proportsionaalsus väärtpaberistamise registri käibega ja 2) asjaolu, et need peaksid täielikult katma ESMA kulud. ESMA koostas oma nõuanded tasude liikide, nende summade kindlaksmääramise ja tasude kogumise viiside kohta, tuginedes oma olemasolevale eelarvestusraamistikule ja lähenemisviisile, mida on kasutatud komisjoni delegeeritud määruses (EL) nr 1003/2013
                  4
                ja delegeeritud määruses 2019/360
                  5
               . Seetõttu on kooskõlas ESMA ettepanekuga nähtud selles delegeeritud õigusaktis ette i) registreerimistasud, mis katavad ESMA ühekordsed kulud uute väärtpaberistamise registrite registreerimisel, ii) tasud registreeringu laiendamise eest, mis katavad ESMA väärtpaberistamise registrite registreerimisega seotud ühekordsed kulud, kuid mis kajastavad sünergiat sellise registri taotluse töötlemisel, mis on Euroopa turu infrastruktuuri määruse alusel juba registreeritud; ja iii) järelevalvetasud, mis katavad ESMA iga-aastased jooksvad järelevalvekulud.
            
            
               Mõjuhinnangu alus on seega ESMA kulude hinnang ja nende kulude väärtpaberistamise registrite vahel jaotamise metoodika hindamine, võttes arvesse, et ESMA on oma ettepanekutes püüdnud olla kooskõlas väärtpaberite kaudu finantseerimise tehinguid ja uuesti kasutamise läbipaistvust käsitleva määruse ning Euroopa turu infrastruktuuri määruse alusel kehtivate tasudega. 
            
            
               Uue registreeringu tasud 
            
            
               ESMA kaalus algselt oma varasematest Euroopa turu infrastruktuuri määrust ja väärtpaberite kaudu finantseerimise tehinguid ja uuesti kasutamise läbipaistvust käsitlevat määrust puudutavatest tehnilistest nõuannetest kõrvalekaldumist ning tegi konsultatsioonidokumendis ettepaneku kehtestada fikseeritud uue registreeringu tasu 100 000 eurot väärtpaberistamise registri kohta. Mõnes konsultatsiooni käigus saadud vastuses toodi aga välja, et selline registreerimistasu struktuur kahjustaks väiksemaid ettevõtjaid, kelle eeldatav käive on väiksem. Sellest tulenevalt tunnistas ESMA, et väärtpaberistamise määruse artikli 16 lõike 1 sõnastust võib tõlgendada nõudena, et iga ESMA tasu (registreerimis- ja aastatasu) peab olema proportsionaalne asjaomase väärtpaberistamise registri käibega. 
            
            
               ESMA on seetõttu muutnud oma tehnilisi nõuandeid, et need oleksid kooskõlas Euroopa turu infrastruktuuri määruse ja väärtpaberite kaudu finantseerimise tehinguid ja uuesti kasutamise läbipaistvust käsitleva määruse kohase kehtiva korraga ning lähtuksid tasu jaotusel sellest, kas käive on väike või suur (väärtpaberistamise registri põhi- ja ka kõrvalteenuseid osutavad ettevõtjad on suure käibega ja ainult väärtpaberistamise registri põhiteenuseid pakkuvad ettevõtjad on väikese käibega). See tähendaks kooskõlas ESMA varasemate tehniliste nõuannetega registreerimistasu 100 000 eurot suure käibega registrite ja 65 000 eurot väikese käibega registrite puhul.
            
            
               Samal ajal on ESMA stiimuliprobleemide vältimiseks oma tehnilistes nõuannetes lisaks täpsustanud, et teenuste pakkumise oluliste muudatuste korral (st juhul, kui toimub ümberliigitamine väikese käibega üksusest suure käibega üksuseks), mille tulemusena peaks väärtpaberistamise register maksma algsest suuremat registreerimistasu, nõuab ESMA sisse algselt makstud registreerimistasu ja sellest olulisest muudatusest tuleneva kõrgema kohaldatava registreerimistasu erinevuse. ESMA on märkinud, et see kord on kooskõlas Euroopa turu infrastruktuuri määruse ja väärtpaberite kaudu finantseerimise tehinguid ja uuesti kasutamise läbipaistvust käsitleva määruse tasude korraga.
            
            
               Registreeringu laiendamise tasud 
            
         
         
            
               Ettevõtjad, kes on juba registreeritud kauplemisteabehoidlatena Euroopa turu infrastruktuuri määruse või väärtpaberite kaudu finantseerimise tehinguid ja uuesti kasutamise läbipaistvust käsitleva määruse kohaselt, saavad taotleda väärtpaberistamise määruse alusel oma registreeringu laiendamist lihtsustatud taotluse teel.
            
            
               Ehkki puuduvad tegelikud varasemad kogemused registreeringu laiendamise kulude hindamiseks, on ESMA eeldanud, et registreeringu laiendamise hinnangulisi kulusid mõjutavad järgmised tegurid: i) registreeringu laiendamine võtab vähem aega kui uus registreerimine väärtpaberistamise määruse alusel, ii) väärtpaberistamise määrusega kehtestatud üksikasjalikud lisanõuded võivad ESMA jaoks kaasa tuua teatava lisatöö, kuni registri ja ESMA vahel on jõutud ühisele kokkuleppele, ja iii) registreeringu laiendamise taotlus kohustaks taotlejat esitama ligikaudu 80 % dokumentidest, mis oleks esitatud esmakordse registreerimise taotlemisel. 
            
            
               Seetõttu hindas ESMA nende tegurite põhjal, et registreeringu laiendamise taotluse korral moodustavad tema kulutused umbes poole uue registreeringu taotluse hindamise kuludest, mis tähendab umbes 0,33 täistööajale taandatud ametikohta. Selline tasu on identne hinnanguga, mis on esitatud ESMA tehnilistes nõuannetes väärtpaberite kaudu finantseerimise tehinguid ja uuesti kasutamise läbipaistvust käsitleva määruse alusel makstavate tasude kohta.
            
            
               ESMA järelevalve-eelarvele kohaldamisel annaksid need hinnanguliselt 0,33 täistööajale taandatud ametikohta tulemuseks 53 000 eurose kavandatava registreerimistasu kauplemisteabehoidlatele, kes soovivad laiendada oma registreeringut ESMAs, et katta väärtpaberistamise registri teenused väärtpaberistamise määruse alusel.
            
            
               Pärast selle ettepaneku esitamist avalikuks konsultatsiooniks ja vastajatelt üldiselt positiivse tagasiside saamist on ESMA andnud järgmise lõpliku nõuande: registreeringu laiendamise taotlejate ja nende taotlejate puhul, kelle käive liigitub suureks, oleks registreeringu laiendamise tasu 50 000 eurot (st 50 % suure käibega taotleja uue registreeringu tasust, milleks on 100 000 eurot). Taotlejate puhul, kelle käive liigitub väikeseks, oleks registreeringu laiendamise tasu 32 500 eurot (st 50 % väikese käibega taotleja uue registreeringu tasust, milleks on 65 000 eurot).
            
            
               Registreerimistasud samaaegsete taotluste korral vastavalt Euroopa turu infrastruktuuri määrusele ja/või väärtpaberite kaudu finantseerimise tehinguid ja uuesti kasutamise läbipaistvust käsitlevale määrusele ning väärtpaberistamise määrusele
            
            
               Kui ettevõtja esitab taotluse samaaegselt Euroopa turu infrastruktuuri määruse ja/või väärtpaberite kaudu finantseerimise tehinguid ja uuesti kasutamise läbipaistvust käsitleva määruse ning väärtpaberistamise määruse alusel, ei ole ESMA arvates mõistlik, et ettevõtja peaks maksma iga kord sama registreerimistasu. Teisisõnu on ESMA püüdnud vältida seda, et konkreetne ettevõtja maksaks rohkem samaaegsete taotluste korral kui olukorras, kus ta registreeritakse esmakordselt Euroopa turu infrastruktuuri määruse ja/või väärtpaberite kaudu finantseerimise tehinguid ja uuesti kasutamise läbipaistvust käsitleva määruse alusel ning kui ta taotleb seejärel väärtpaberistamise määruse alusel laiendamist. 
            
            
               Sellise ebakõla vältimiseks on ESMA teinud ettepaneku, et kui ettevõtja taotleb samaaegselt registreerimist Euroopa turu infrastruktuuri määruse või väärtpaberite kaudu finantseerimise tehinguid ja uuesti kasutamise läbipaistvust käsitleva määruse ja väärtpaberistamise määruse alusel, peaks ta maksma i) Euroopa turu infrastruktuuri määruse või väärtpaberite kaudu finantseerimise tehinguid ja uuesti kasutamise läbipaistvust käsitleva määruse kohase (nagu on asjakohane) tasu täies ulatuses ning ii) väärtpaberistamise määruse kohase uue registreeringu tasu asemel registreeringu laiendamise tasu vastavalt väärtpaberistamise määrusele. Juhul kui taotleja registreerub samal ajal Euroopa turu infrastruktuuri määruse ning väärtpaberite kaudu finantseerimise tehinguid ja uuesti kasutamise läbipaistvust käsitleva määruse kohaste teenuste ning väärtpaberistamise registri teenuste osutamiseks, maksaks ta ESMA ettepaneku kohaselt kogu Euroopa turu infrastruktuuri määruse kohase tasu, registreeringu laiendamise tasu vastavalt väärtpaberite kaudu finantseerimise tehinguid ja uuesti kasutamise läbipaistvust käsitlevale määrusele, ja kolmandaks, registreeringu laiendamise tasu vastavalt väärtpaberistamise määrusele; seda korda õigustab tekkiv sünergia. 
            
            
               See ettepanek sai positiivse tagasiside ja on seetõttu ESMA lõplikes tehnilistes nõuannetes muutmata kujul. 
            
            
               Iga-aastased järelevalvetasud 
            
            
               Kooskõlas varasemate väärtpaberite kaudu finantseerimise tehinguid ja uuesti kasutamise läbipaistvust käsitlevat määrust puudutavate tehniliste nõuannetega tegi ESMA ettepaneku, et tema iga-aastased järelevalvetasud tuleks kindlaks määrata vastavalt eelarvemenetlusele, milles võetakse arvesse igasugust tegevust, mis tooks kaasa väärtpaberistamise määrusega seotud järelevalvetegevuse. Selline lähenemisviis tähendaks i) käibe ulatuse konkreetset määratlust, ii) järelevalvetasude alammäära kindlaksmääramist ja iii) esimese aasta järelevalvetasude kindlaksmääramist. 
            
            
               i) Arvesse võetava käibe määratlemine 
            
            
               Kooskõlas oma varasemate väärtpaberite kaudu finantseerimise tehinguid ja uuesti kasutamise läbipaistvust käsitlevat määrust ja Euroopa turu infrastruktuuri määrust puudutavate nõuannetega on ESMA leidnud, et käibe mõiste peaks väärtpaberistamise määruse artikli 16 lõike 1 rakendamisel põhinema tulunäitajatel. Sellest lähtuvalt on ESMA teinud ettepaneku, et tulu mõiste aastakäibe arvutamisel peaks viitama nii tulule, mis on saadud väärtpaberistamise määrusega seotud väärtpaberistamise registrite põhiteenuste osutamisest, kui ka tulule, mis on saadud väärtpaberistamise registrite kõrvalteenuste osutamisest. Väärtpaberistamise määruse (põhi- ja kõrvalteenuste) tulude sujuva ja täpse tuvastamise võimaldamiseks on ESMA teinud ettepaneku, et väärtpaberistamise registrid esitaksid oma finantsaruannetes eraldi tema tehnilistes nõuannetes loetletud erinevate tuluvoogude kategooriad. 
            
            
               Avalikule konsultatsioonile vastanutel olid ESMA ettepaneku kohta erinevad arvamused. Mõned nõudsid kõrvalteenuste mõiste täpsustamist ja vahetegemist teenustel, mida võivad pakkuda üksnes väärtpaberistamise registrid, ja teenustel, mida võivad osutada muud turuosalised. Vastanud olid mures, et tasuta pakutava teabe suur ulatus annab teistele turuosalistele, näiteks investoritele ja potentsiaalsetele investoritele, võimaluse saada andmeid, mida saab kasutada väärtpaberistamise registritest parema konkurentsiseisundi saavutamiseks. Mõned vastanud leidsid, et ESMA järelevalvetegevus on seotud peamiselt põhiteenuste järelevalvega. 
            
            
               Nende probleemide lahendamiseks rõhutas ESMA, et artikli 17 lõikes 1 esitatud üksuste loend ei näi hõlmavat muid registreeritud väärtpaberistamise registreid. Ehkki kutselised või potentsiaalsed investorid võiksid väärtpaberistamise registritest saada olulist teavet, ei ole selge, kas need üksused suudaksid kohe võistelda väärtpaberistamisturgudel tegutsevate registrite spetsialiseerituse ja kogemustega. ESMA oli ka seisukohal, et tema volituste hulka ei kuulu määratleda, milline on väärtpaberistamise registrite võime kontrollida või piirata teavet, mille aruandvad üksused on neile edastanud, ega seda, kuidas andmekasutajad seda teavet hiljem kasutavad. ESMA tuletas lisaks meelde, et arvesse võetava käibe arvutamisse kõrvalteenuste kaasamise eesmärk on võtta registreeritud väärtpaberistamise registrite seas kasutusele võimalikult proportsionaalne lähenemisviis. 
            
            
               Mis puudutab kõrvalteenuste muid üksikasju, siis ESMA tõi välja, et sellised väärtpaberistamisega seotud teenuseid pakutaks juhul, kui register kasutaks aruandva üksuse poolt väärtpaberistamise määruse artiklites 7 ja 17 sätestatud avalikustamisnõuete täitmiseks esitatud teavet ning kasutaks seda kõrvalteenuste või -toodete pakkumiseks, mida ei reguleeri väärtpaberistamise määruse artikli 17 lõike 1 kohased tasuta kättesaadavaks tegemise sätted.
            
            
               ii) Minimaalsed järelevalvetasud
            
            
               Kuna ESMA peab oma ülesannete täitmiseks süstemaatiliselt teostama minimaalse taseme järelevalvetoiminguid (st ESMA kannab püsikulusid), leiab ESMA, et minimaalne iga-aastane järelevalvetasu on õigustatud. Seetõttu tegi ESMA ettepaneku, et väärtpaberistamise registri makstav minimaalne aastatasu peaks olema identne Euroopa turu infrastruktuuri määruse ja väärtpaberite kaudu finantseerimise tehinguid ja uuesti kasutamise läbipaistvust käsitleva määruse kohase alammääraga, st 30 000 eurot. ESMA rõhutas ka, et tõenäoliselt ei ole potentsiaalne sünergia (nagu see, mida arutati seoses registreerimistasudega) sellise taseme juures saavutatav. ESMA tegi seetõttu ettepaneku, et väärtpaberistamise määruses sätestatud minimaalne järelevalvetasu peaks olema sama, olenemata sellest, kas ettevõtja on registreeritud uue väärtpaberistamise registrina või laiendanud oma registreeringut Euroopa turu infrastruktuuri määruse alusel, et hõlmata ka väärtpaberistamise määruse kohane tegevus. Sellise korra puhul peaks üksus, mille suhtes kohaldatakse nii Euroopa turu infrastruktuuri määruse, väärtpaberite kaudu finantseerimise tehinguid ja uuesti kasutamise läbipaistvust käsitleva määruse kui ka väärtpaberistamise määruse kohaseid minimaalseid järelevalvetasusid, maksma iga määruse alusel minimaalseid järelevalvetasusid (nt 60 000 eurot, kui üksus on registreeritud Euroopa turu infrastruktuuri määruse, väärtpaberite kaudu finantseerimise tehinguid ja uuesti kasutamise läbipaistvust käsitleva määruse ja väärtpaberistamise määruse alusel, või 90 000 eurot, kui üksus on registreeritud kõigi kolme määruse alusel).
            
            
               Vastanud nõustusid ettepanekuga ühehäälselt ja seetõttu jättis ESMA oma tehnilised nõuanded selles osas muutmata.
            
            
               iii) Esimese aasta järelevalvetasud
            
         
         
            
               ESMA tuletas kogemuste põhjal meelde, et tema esimese aasta järelevalvetegevus ei ole seotud kõnealuse väärtpaberistamise registri tegeliku aktiivsuse tasemega, vaid on kõigi registrite puhul üsna sarnane. Seetõttu tegi ESMA ettepaneku, et 2020. aastal registreeritud väärtpaberistamise registrid või need, kellel on (olenemata aastast) registreering esimest kalendriaastat, maksaksid esimese aasta järelevalvetasu, mis võrdub registreerimistasuga, mida on korrigeeritud koefitsiendiga. Koefitsient kajastaks registreerimise kuupäevast aasta lõpuni järelejäänud tööpäevade osakaalu. ESMA ei eristaks selles olukorras laiendatud registreeringuga üksusi, kuna tema hilisemas järelevalvetegevuses ei tehta vahet uute ja laiendatud registreeringute vahel. See on ka kooskõlas ESMA tehniliste nõuannetega, mis puudutavad väärtpaberite kaudu finantseerimise tehinguid ja uuesti kasutamise läbipaistvust käsitlevat määrust.
            
            
               Saadud tagasiside põhjal jättis ESMA oma tehnilised nõuanded selles osas muutmata. Konkreetse arvutusmeetodi osas on ESMA selgitanud, et miinimumtasude korda ei kohaldataks selliste äriühingute aasta n järelevalvetasude suhtes, kes on registreeritud samal aastal n. Sellistel juhtudel korrutataks registreerimistasu ettevõtja registreerimiskuupäevast kuni aasta lõpuni järelejäänud tööpäevade suhtarvuga ja 250 päevaga.
            
            
               iv) Iga-aastased järelevalvetasud pärast registreeringu esimest aastat
            
            
               Võttes arvesse eespool nimetatud kaalutlusi, tegi ESMA ettepaneku, et igalt registrilt võetaks iga-aastast järelevalvetasu proportsionaalselt tema arvesse võetava käibe osaga väärtpaberistamise registrite kogukäibes, mis arvutatakse vastavalt kohaldatud käibele, nagu eespool arutatud, rakendades alammäära 30 000 eurot. See tähendaks, et igale ettevõtjale määrataks osa ESMA tehtava järelevalve kogukuludest. 
            
            
               Enamik sellele küsimusele vastanutest oli ettepanekuga nõus. Siiski tõstatati mõned küsimused seoses asjaoluga, et ei ole võimalik prognoosida iga-aastaste järelevalvekulude mõju väärtpaberistamise registrite ärimudelite elujõulisusele, kuna ESMA tulevased järelevalvekulud ei ole teada; mõned vastanud leidsid, et ESMA iga-aastased järelevalvetasud peaksid olema piiratud protsendiga iga registri aastakäibest, ja kui register ei vasta enam registreerimistingimustele, peaks ESMA makstud tasud hüvitama.
            
            
               Vastusena tuletas ESMA meelde, et väärtpaberistamise määruse artikli 16 lõike 1 kohaselt on tal volitus katta täielikult oma kulud, mis on seotud väärtpaberistamise registri teenuste osutamiseks registreeritud ettevõtjate järelevalvega, ning et artikli 16 lõikes 1 ei ole kehtestatud sellise ülemmäära ega künnise mõistet, millest suuremaid järelevalvekulusid ei tohiks ESMA-le hüvitada. Seoses tulevaste järelevalvekulutustega, mida ESMA-l on kavas teha, rõhutas ESMA, et kuna tema järelevalve all olevate üksuste liik ja arv kasvab, võib tekkida täiendav sünergia, mille tulemuseks võib olla järelevalvekulude teatav kokkuhoid. Kuivõrd ESMA tasud peavad kajastama tema järelevalvekulusid, kantakse kogu sedalaadi kulude kokkuhoid tasude vähendamise kaudu aja jooksul üle järelevalvatavatele üksustele.
            
            
               Lisaks on ESMA leidnud, et juhul, kui väärtpaberistamise registri registreering ESMAs lõpeb, on sellel hetkel vajalik täiendav ainulaadne järelevalvetegevus, mis praeguses olukorras ei tundu õigustavat sätete lisamist kõnealuse registri ESMA-le makstud järelevalvetasude hüvitamise kohta.
            
            
               Tegelike iga-aastaste järelevalvetasude kohta tegi ESMA ettepaneku, et nende arvutamine põhineks järgmistel ajavahemikel: a) aasta n–1 IV kvartali alguses teatab ESMA väärtpaberistamise registritele nende aastatasu järgmise aasta (st aasta n) eest. See põhineks aasta n–2 auditeeritud raamatupidamisaruandel; b) aasta n tasu maksab iga väärtpaberistamise register hiljemalt selle aasta märtsi lõpus, mille eest need arvestatakse.
            
            
               ESMA on siiski tunnistanud, et kahel esimesel aastal pärast avalikustamisnõuete kohaldamise algust ei ole arvesse võetavad käibenäitajad registreeritud registrite raamatupidamise aastaaruannetes kättesaadavad, kuna arvesse võetav käive põhineks väärtpaberistamise määruses sätestatud teenuste osutamisel. 
            
            
               Sel põhjusel tegi ESMA ettepaneku, et esimesel kahel täisaastal pärast ettevõtja registreerimist kasutaks ta arvutamisel sisendina hinnangulisi käibenäitajaid. See teave saadaks väärtpaberistamise registrite äriplaanidest, mis edastati ESMA-le registreerimise taotluse esitamise ajal. Kui registri hinnangud erinevad oluliselt hilisematest tegelikest käibenäitajatest, hüvitataks see järgmistel aastatel, kui tegelikud arvesse võetavad käibenäitajad on ettevõtja auditeeritud finantsaruannetes kättesaadavad ja lisatakse seega arvutusvalemisse. 
            
            
               See ESMA ettepanek sai üldiselt positiivse tagasiside ja on seetõttu ESMA lõplikes tehnilistes nõuannetes muutmata kujul. 
            
            
               Makse- ja hüvitamistingimused 
            
            
               i) Uue registreeringu ja registreeringu laiendamise tasud 
            
            
               Kuna väärtpaberistamise määruse artiklis 16 on sätestatud, et ESMA peab võtma väärtpaberistamise registritelt tasu, mis katab „täielikult Väärtpaberiturujärelevalve kulutused, mis on vajalikud väärtpaberistamise registrite registreerimiseks ja järelevalveks ning kõigi kulude hüvitamiseks, mida pädevad asutused võivad kanda seoses ülesannete delegeerimisega vastavalt [väärtpaberistamise määruse] artikli 14 lõikele 1“, võib mõista, et asjakohaste tasude maksmine on oluline tingimus väärtpaberistamise registri registreerimiseks või registreeringu laiendamiseks väärtpaberistamise määruse alusel.
            
            
               ESMA tegi seetõttu ettepaneku, et väärtpaberistamise register peaks maksma vastavad registreerimise ja registreeringu laiendamise tasud registreerimise taotlemise ajal. Selline ettepanek on kooskõlas Euroopa turu infrastruktuuri määrusest tulenevate ESMA tasudele esitatavate nõuetega ja sai kõigi vastanute ühehäälse nõusoleku. 
            
            
               ii) Hüvitamise tingimused taotluse tagasivõtmise korral 
            
            
               ESMA praegune, Euroopa turu infrastruktuuri määrusel (CDR 1003/2013) põhinev tasude puhul kasutatav põhimõte ei näe ette taotluse esitanud kauplemisteabehoidlate kulude hüvitamist, kui taotlus võetakse tagasi enne registreerimisotsust. Tuginedes oma kogemustele, on ESMA tunnistanud, et selline kord ei pruugi pakkuda sobivaid stiimuleid taotlejate jaoks selgelt ebaõnnestunuks kujunevas registreerimistaotluses, kulutades sellega liiga palju ESMA ressursse. ESMA on seetõttu pakkunud välja järgmised registreerimistasu hüvitamise tingimused: a) 50 % suurune hüvitis taotluste eest, mis võetakse tagasi enne, kui ESMA on tunnistanud need täielikuks (vastavalt väärtpaberistamise määruse artikli 10 lõikele 6), ja b) 0 % suurune hüvitis taotluste eest, mis võetakse tagasi pärast seda, kui ESMA on tunnistanud need täielikuks (st taotlused, mida on hakatud läbi vaatama vastavalt väärtpaberistamise määruse artiklile 12).
            
            
               See ettepanek sai üksmeelse positiivse tagasiside ja on seetõttu ESMA lõplikes tehnilistes nõuannetes muutmata kujul. 
            
            
               iii) Iga-aastaste järelevalvetasude maksmise ajakava
            
            
               Kauplemisteabehoidlate väärtpaberite kaudu finantseerimise tehinguid ja uuesti kasutamise läbipaistvust käsitlevast määrusest tulenev tasude kord näeb ette, et kauplemisteabehoidlad peavad maksma iga-aastased järelevalvetasud kahes osas – esimene osa 28. veebruariks ja teine 31. oktoobriks. Pidades silmas kogemust, mille ESMA on alates sellest ajast omandanud seoses töötlemistasudega, ja lihtsustatud tasude maksmise ajakava eeliseid, tegi ESMA ettepaneku, et väärtpaberistamise registrite iga-aastased järelevalvetasud tuleks maksta ühe maksena. 
            
         
         
            
               Saadud positiivse tagasiside valguses jättis ESMA oma tehnilised nõuanded selles osas muutmata. 
            
            
               iv) Pädevate asutuste kulutuste hüvitamine 
            
            
               Väärtpaberistamise määruse artikli 16 lõikes 1 on sätestatud, et kõik kulud, mis riiklikud pädevad asutused kannavad ESMA delegeeritud järelevalveülesannete täitmisel, kaetakse ESMA järelevalvetasudest. See tähendab, et pädev asutus ei püüa nende kulude hüvitamist nõuda otse väärtpaberistamise registrilt.
            
            
               Kooskõlas selle artikliga ning väärtpaberite kaudu finantseerimise tehinguid ja uuesti kasutamise läbipaistvust käsitleva määruse ning Euroopa turu infrastruktuuri määruse alusel kehtiva korraga on ESMA teinud ettepaneku, et riiklikele pädevatele asutustele hüvitatavad kulud, mis a) on eelnevalt ESMA ja pädeva asutuse vahel kokku lepitud; b) arvutatakse vastavalt meetodile, mida kasutatakse väärtpaberistamise registritega seotud ESMA halduskulude kogumahu kindlaksmääramiseks; c) on proportsionaalsed asjaomaste väärtpaberistamise registrite arvesse võetava käibega ja d) ei ole suuremad kui asjaomaste väärtpaberistamise registrite tasutud järelevalvetasude kogusumma.
            
            
               ESMA juhtis tähelepanu ka sellele, et ESMA ülesannete delegeerimine riiklikele pädevatele asutustele määratakse kindlaks sõltumatult, selle võib igal ajal tagasi võtta ja see ei mõjuta konkreetselt väärtpaberistamise registrilt võetavate tasude suurust.
            
            
               Saadud tagasiside põhjal jättis ESMA oma tehnilised nõuanded selles osas muutmata. 
            
            
               Käesolevas määruses järgitakse meetmeid, mis ESMA esitas oma tehnilistes nõuannetes.
            
            
               4.DELEGEERITUD ÕIGUSAKTI ÕIGUSLIK KÜLG
            
            
               Euroopa Parlamendi ja nõukogu 24. novembri 2010. aasta määruse (EL) nr 1095/2010 (millega asutatakse Euroopa järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ) artiklis 62 on sätestatud, et ESMA tulu koosneb tasudest, mida makstakse ESMA-le liidu õiguses sätestatud juhtudel, finantsturu osaliste järelevalve eest vastutavate riiklike asutuste maksetest ja liidu toetusest.
            
            
               Käesolevas delegeeritud õigusaktis määratletakse tasude liigid, mida väärtpaberistamise registrid peavad maksma. Sellega i) kehtestatakse registreerimise ja registreeringu laiendamise tasude suurus, mida taotlejad peavad maksma, ii) määratakse kindlaks arvesse võetav käive, mille alusel iga-aastaseid järelevalvetasusid tuleb tasuda, ja iii) kehtestatakse iga-aastaste järelevalvetasude tase.
            
            
               Lisaks määratakse delegeeritud õigusaktiga kindlaks maksete kord ja nähakse ette riiklike pädevate asutuste kantud kulude hüvitamine.
            
            
               KOMISJONI DELEGEERITUD MÄÄRUS (EL) …/…,
            
            
               18.9.2020,
            
            
               millega täiendatakse Euroopa Parlamendi ja nõukogu määrust (EL) 2017/2402 seoses tasudega, mida Euroopa Väärtpaberiturujärelevalve võtab väärtpaberistamise registritelt
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 12. detsembri 2017. aasta määrust (EL) 2017/2402, millega kehtestatakse väärtpaberistamise üldnormid ning luuakse lihtsa, läbipaistva ja standarditud väärtpaberistamise erinormid ning millega muudetakse direktiive 2009/65/EÜ, 2009/138/EÜ ja 2011/61/EL ning määrusi (EÜ) nr 1060/2009 ja (EL) nr 648/2012,
                  6
                eriti selle artikli 16 lõiget 2,
            
            
               ning arvestades järgmist:
            
            
               (1)vastavalt määruse (EL) 2017/2402 artiklile 16 nõuab Euroopa Väärtpaberiturujärelevalve (ESMA) väärtpaberistamise registritelt tasu, mis katab täielikult ESMA nende registrite registreerimise ja järelevalvega seotud vajalikud kulutused. ESMA kulud on suuremad, kui ta töötleb kõrvalteenuste pakkumist kavandavate väärtpaberistamise registrite registreerimise taotlusi. Kulud on aga madalamad, kui väärtpaberistamise register on juba registreeritud kauplemisteabehoidlana vastavalt Euroopa Parlamendi ja nõukogu määrusele (EL) nr 648/2012
                  7
                või Euroopa Parlamendi ja nõukogu määrusele (EL) 2015/2365
                  8
               . Registreerimist taotlevate üksuste registreerimistasu puhul peaks seetõttu võtma konkreetselt arvesse, millist liiki teenuseid hakkab väärtpaberistamise register osutama, ja seda, kas see on juba kauplemisteabehoidlana registreeritud või mitte. Kuna ESMA kulud registreerimistaotluse hindamisel on ühesugused, olenemata taotleja suurusest, ja sõltuvad ainult osutatavate teenuste liigist, on asjakohane, et registreerimistasu fikseeritakse.
            
         
         
            
               (2)Kui üksus, mis ei ole juba kauplemisteabehoidlana registreeritud, esitab samal ajal kauplemisteabehoidla ja väärtpaberistamise registrina registreerimise taotlused, oleks sünergia tõttu madalamad ka ESMA kulud, mis tekivad nende taotluste töötlemisel. Kui sellised taotlused esitatakse samaaegselt, peaks väärtpaberistamise register maksma kogu tasu vastavalt määrusele (EL) nr 648/2012 või asjakohasel juhul vastavalt määrusele (EL) 2015/2365 kauplemisteabehoidlana registreerimise eest, samal ajal kui väärtpaberistamise registrina registreerimise eest tuleks maksta vähendatud registreeringu laiendamise tasu.
            
            
               (3)Registreerimise või registreeringu laiendamise tasus, mida peab maksma väärtpaberistamise register, mis pakub pärast registreerimist kõrvalteenuseid, tuleks neid kõrvalteenuseid arvesse võtta. Seevastu väärtpaberistamise registrile, mis lõpetab pärast registreerimist kõrvalteenuste pakkumise, ei tohiks registreerimise ega registreeringu laiendamise tasu tagasi maksta, kuna ESMA-l on juba taotluse hindamisel tekkinud kulud.
            
            
               (4)Alusetute taotluste ärahoidmiseks ei tohiks registreerimise ega registreeringu laiendamise tasu hüvitada, kui ESMA on registreerimisest keeldunud, ja need tuleks osaliselt hüvitada ainult juhul, kui taotleja võtab oma taotluse registreerimisprotsessi ajal tagasi.
            
            
               (5)Järelevalvetasude õiglase jaotamise tagamiseks ja selle tagamiseks, et kehtestatud tasud kajastaksid ESMA tegelikke kulusid, mis on seotud asjaomase järelevalvesubjektiga, tuleks iga-aastane järelevalvetasu arvutada iga väärtpaberistamise registri käibe põhjal. Kui varasemad andmed registreeritud väärtpaberistamise registri käibe kohta ei ole kättesaadavad, peaks iga-aastane järelevalvetasu põhinema väärtpaberistamise registri eeldataval käibel.
            
            
               (6)Igalt väärtpaberistamise registrilt võetavad iga-aastased järelevalvetasud peaksid olema proportsionaalsed selle registri käibega asjaomasel majandusaastal, võrreldes kõigi registreeritud ja järelevalvealuste väärtpaberistamise registrite kogukäibega samal majandusaastal. Igale väärtpaberistamise registrile tuleks kehtestada ka minimaalne iga-aastane järelevalvetasu, arvestades, et kõigi väärtpaberistamise registrite järelevalve puhul on teatavad fikseeritud halduskulud, sõltumata käibe suurusest.
            
            
               (7)Kuna väärtpaberistamise registri tegevuse kohta registreerimisele järgneva majandusaasta jooksul on saadaval ainult piiratud hulgal andmeid, tuleks selle aasta järelevalvetasu arvutada registreerimistasu ja pingutuste põhjal, mida ESMA on aasta jooksul selle väärtpaberistamise registri üle järelevalvet tehes teinud. Järelevalvetegevus esimestel kuudel pärast registreerimist on sarnane tegevusega taotleja registreerimistaotluse hindamisel. Seetõttu peaks väärtpaberistamise registri esimesel tegevusaastal järelevalvetasu põhinema taotleja makstud registreerimistasul, mida on korrigeeritud koefitsiendiga.
            
            
               (8)Võttes arvesse ESMA iga-aastast eelarvemenetlust ja järelevalvekulude hindamiseks vajalikku aega, ei ole võimalik võtta asjaomase majandusaasta 1. oktoobril või pärast seda registreeritud väärtpaberistamise registreid arvesse järgmise aasta järelevalve kogukulu arvutamisel. Seetõttu peaks eelmise aasta 1. oktoobril või pärast seda registreeritud väärtpaberistamise registri iga-aastane järelevalvetasu olema võrdne selle registreerimistasuga.
            
            
               (9)Riiklikele pädevatele asutustele tekivad kulud määruse (EL) 2017/2402 kohase töö tegemisel, eriti selle määruse artikli 14 lõike 1 kohaselt delegeeritud ülesannete täitmisel. Tasud, mida ESMA võtab väärtpaberistamise registritelt, peaksid katma ka need kulud. Tagamaks, et pädevatel asutustel ei teki delegeeritud ülesannete täitmisel või ESMA abistamisel kahjumit ega kasumit, peaks ESMA hüvitama ainult tegelikud kulud, mis riiklikul pädeval asutusel on sellega seoses tekkinud,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Järelevalvekulude täielik hüvitamine 
            
            
               Väärtpaberistamise registritelt võetavad tasud katavad:
            
            
               (a)kõik kulud, mis on seotud väärtpaberistamise registrite registreerimisega ESMAs ja järelevalvega vastavalt määrusele (EL) 2017/2402, sealhulgas kulud, mis tulenevad nende kauplemisteabehoidlate registreeringu laiendamisest, mis on juba registreeritud määruse (EL) nr 648/2012 VI jaotise 1. peatüki või määruse (EL) 2015/2365 III peatüki alusel;
            
            
               (b)kõik kulud nende pädevate asutuste kulutuste hüvitamiseks, kes on teinud tööd määruse (EL) 2017/2402 kohaselt, ja seoses ülesannete delegeerimisega vastavalt käesoleva määruse artikli 14 lõikele 1.
            
            
               Artikkel 2
            
            
               Arvesse võetav käive
            
            
               1.Ainult määruse (EL) 2017/2402 alusel registreeritud väärtpaberistamise registritel peavad käesoleva määruse kohaldamisel olema auditeeritud raamatupidamisaruanded, milles eristatakse tulusid, mis on teenitud
            
            
               (a)väärtpaberistamise põhiteenustelt, nagu on määratletud komisjoni delegeeritud määruse (EL) 2020/1230 artikli 1 punktis 3
                  9
               ;
            
            
               (b)väärtpaberistamise kõrvalteenustelt, nagu on määratletud delegeeritud määruse (EL) 2020/1230 artikli 1 punktis 4; 
            
            
               (c)muudelt pakutavatelt teenustelt.
            
         
         
            
               2.Väärtpaberistamise registril, mis on registreeritud määruse (EL) 2017/2402 alusel ja mis on registreeritud ka kauplemisteabehoidlana vastavalt määrusele (EL) nr 648/2012 või määrusele (EL) 2015/2365, peavad käesoleva määruse kohaldamise eesmärgil olema auditeeritud raamatupidamisaruanded, milles eristatakse tulusid, mis on teenitud:
            
            
               (a)väärtpaberistamise põhiteenuste osutamiselt;
            
            
               (b)väärtpaberistamise kõrvalteenuste osutamiselt;
            
            
               (c)tuletisinstrumentide kohta keskse andmete kogumise ja säilitamise põhifunktsioonidelt vastavalt määrusele (EL) nr 648/2012;
            
            
               (d)kõrvalteenuste osutamiselt, mis on otseselt seotud tuletisinstrumentide kohta keskse andmete kogumise ja säilitamisega vastavalt määrusele (EL) nr 648/2012;
            
            
               (e)väärtpaberite kaudu finantseerimise tehingute kohta keskse andmete kogumise ja säilitamise põhifunktsioonidelt vastavalt määrusele (EL) 2015/2365;
            
            
               (f)kõrvalteenuste osutamiselt, mis on otseselt seotud väärtpaberite kaudu finantseerimise tehingute kohta keskse andmete kogumise ja säilitamisega vastavalt määrusele (EL) 2015/2365;
            
            
               (g)kombineeritud kõrvalteenuste osutamiselt, mis on otseselt seotud järgmisega:
            
            
               i)
                     punktides a ja c nimetatud tegevus;
            
            
               ii)
                     punktides a ja e nimetatud tegevus;
            
            
               iii)
                     punktides c ja e nimetatud tegevus;
            
            
               (h)muudelt pakutavatelt teenustelt.
            
            
               3.Väärtpaberistamise registri arvesse võetav käive teataval aastal n on järgmiste summa: 
            
            
               (a)registri tulud või eeldatavad tulud, kui kohaldatakse lõiget 5, saadud lõike 2 punktis a nimetatud tegevusest, nagu on märgitud aasta n–2 auditeeritud raamatupidamisaruandes;
            
            
               (b)registri tulud lõike 2 punktis b nimetatud tegevusest ja lõike 2 punkti g alapunktides i ja ii nimetatud tegevusest saadud tulude asjakohane osa, nagu on märgitud aasta n–2 auditeeritud raamatupidamisaruandes.
            
            
               4.Lõike 3 punktis b nimetatud tulude asjakohane osa on võrdne lõike 2 punktis a nimetatud tegevusest saadava tuluga, mis on jagatud selliste tulude summaga, mis on saadud järgmistes punktides nimetatud tegevusest:
            
            
               (a)lõike 2 punkt a;
            
            
               (b)lõike 2 punkt c; 
            
            
               (c)lõike 2 punkt e.
            
            
               5.Kui aasta n–2 auditeeritud raamatupidamisaruanne ei ole kättesaadav, kasutab ESMA talle delegeeritud määruse (EL) 2020/1230 artikli 13 lõike 3 kohaselt esitatud äriplaanides märgitud aasta n eeldatavat tulu. Need eeldatavad tulud jaotatakse järgmisteks osadeks:
            
         
         
            
               (a)lõike 2 punktis a nimetatud tegevusest eeldatavasti saadav tulu;
            
            
               (b)lõike 2 punktis b nimetatud tegevusest eeldatavasti saadav tulu;
            
            
               (c)lõike 2 punkti g alapunktides i ja ii nimetatud tegevusest eeldatavasti saadav tulu.
            
            
               Väärtpaberistamise register, mis otsustab esitada ESMA-le aasta n eeldatavate tulude ajakohastatud andmed, teeb seda aasta n–1 30. septembriks.
            
            
               Artikkel 3
            
            
               Registreerimise ja registreeringu laiendamise tasu
            
            
               1.Kui taotleja ei ole registreeritud kauplemisteabehoidlana määruse (EL) nr 648/2012 VI jaotise 1. peatüki ega määruse (EL) 2015/2365 III peatüki alusel, on registreerimistasu järgmine:
            
            
               (a)100 000 eurot, kui register kavatseb osutada artikli 2 lõike 2 punktis b või punkti g alapunktis i või ii osutatud kõrvalteenuseid;
            
            
               (b)65 000 eurot, kui punkti a ei kohaldata.
            
            
               2.Kui taotleja on registreeritud kauplemisteabehoidlana määruse (EL) nr 648/2012 VI jaotise 1. peatüki või määruse (EL) 2015/2365 III peatüki alusel, on registreeringu laiendamise tasu järgmine:
            
            
               (a)50 000 eurot, kui register kavatseb osutada artikli 2 lõike 2 punktis b või punkti g alapunktis i või ii osutatud kõrvalteenuseid;
            
            
               (b)32 500 eurot, kui punkti a ei kohaldata.
            
            
               3.Kui taotleja ei ole registreeritud kauplemisteabehoidlana vastavalt määrusele (EL) nr 648/2012 ega määrusele (EL) 2015/2365 ja ta esitab samaaegselt registreerimistaotlused määruse (EL) 2017/2402 ja kas määruse (EL) nr 648/2012 või määruse (EL) 2015/2365 alusel, maksab taotleja registreerimistasu täies ulatuses vastavalt komisjoni delegeeritud määruse (EL) nr 1003/2013
                  10
                artiklile 6 või asjakohasel juhul komisjoni delegeeritud määruse (EL) 2019/360
                  11
                artikli 5 lõikele 1 ning registreeringu laiendamise tasu vastavalt lõikele 3.
            
            
               4.Kui taotleja ei ole registreeritud kauplemisteabehoidlana vastavalt määrusele (EL) nr 648/2012 ega määrusele (EL) 2015/2365 ja ta esitab samaaegselt registreerimistaotlused nii määruse (EL) nr 648/2012, määruse (EL) 2015/2365 kui ka määruse (EL) 2017/2402 alusel, maksab taotleja registreerimistasu täies ulatuses vastavalt komisjoni delegeeritud määruse (EL) nr 1003/2013 artiklile 6, registreeringu laiendamise tasu vastavalt delegeeritud määruse (EL) 2019/360 artikli 5 lõikele 5 ning registreeringu laiendamise tasu vastavalt lõikele 3.
            
            
               5.Väärtpaberistamise register, kes pakub pärast registreerimist kõrvalteenuseid ja peab sellest tulenevalt maksma suuremat registreerimistasu või suuremat registreeringu laiendamise tasu kui algselt makstud registreerimistasu või registreeringu laiendamise tasu, maksab algselt makstud registreerimistasu või registreeringu laiendamise tasu ja suurema kohaldatava registreerimistasu või registreeringu laiendamise tasu erinevuse.
            
            
               Artikkel 4
            
            
               Iga-aastased järelevalvetasud registreeritud väärtpaberistamise registrite ja kauplemisteabehoidlate jaoks, kes on oma registreeringut laiendanud
            
            
               1.Kõigi registreeritud väärtpaberistamise registrite iga-aastane järelevalvetasu aastal n on võrdne nende väärtpaberistamise registrite tegevuse järelevalve hinnanguliste kuludega, mis sisalduvad ESMA selle aasta eelarves.
            
            
               2.Väärtpaberistamise registri makstav iga-aastane järelevalvetasu selle aasta eest, mil see väärtpaberistamise register registreeriti, on võrdne artikli 5 kohaselt tasumisele kuuluva registreerimistasuga, mis on korrutatud väärtpaberistamise registri registreerimise kuupäevast selle aasta lõpuni järelejäänud tööpäevade arvuga ja jagatud 250ga.
            
            
               3.Sellise väärtpaberistamise registri makstav järelevalvetasu teataval aastal n, mis registreeriti eelmise aasta 1. oktoobril või pärast seda, on võrdne artikli 5 kohaselt tasumisele kuuluva registreerimistasuga.
            
         
         
            
               4.Aasta n järelevalvetasu, mille maksab enne eelmise aasta 1. oktoobrit registreeritud väärtpaberistamise register, on võrdne lõikes 1 osutatud iga-aastase järelevalvetasuga, mis on jagatud kõigi enne eelmise aasta 1. oktoobrit registreeritud väärtpaberistamise registrite vahel proportsionaalselt iga väärtpaberistamise registri arvesse võetava käibega, mis on arvutatud vastavalt artikli 2 lõikele 3.
            
            
               5.Iga-aastane järelevalvetasu, välja arvatud lõike 2 kohaselt makstav iga-aastane järelevalvetasu, ei ole kunagi väiksem kui 30 000 eurot.
            
            
               Artikkel 5
            
            
               Tasude maksmise üldine kord
            
            
               1.Kõik tasud makstakse eurodes. Tasud makstakse vastavalt artiklitele 6, 7 ja 8. 
            
            
               2.Makse hilinemise korral tuleb maksta igapäevast trahvi, mis on võrdne 0,1 %ga tasumisele kuuluvast summast.
            
            
               Artikkel 6
            
            
               Registreerimistasude maksmine ja kulutuste hüvitamine
            
            
               1.Artiklis 3 osutatud registreerimistasu ja registreeringu laiendamise tasu makstakse täies ulatuses siis, kui väärtpaberistamise register esitab registreerimise või registreeringu laiendamise taotluse.
            
            
               2.Pool väärtpaberistamise registri makstud registreerimistasust või registreeringu laiendamise tasust hüvitatakse, kui väärtpaberistamise register võtab oma registreerimistaotluse või registreeringu laiendamise taotluse tagasi enne, kui ESMA on väärtpaberistamise registrile teatanud, et tema taotlus on määruse (EL) 2017/2402 artikli 10 lõike 6 kohaselt täielik.
            
            
               3.Registreerimistasu ja registreeringu laiendamise tasu ei hüvitata pärast seda, kui ESMA on väärtpaberistamise registrile teatanud, et tema taotlus on täielik vastavalt määruse (EL) 2017/2402 artikli 10 lõikele 6. 
            
            
               Artikkel 7
            
            
               Iga-aastaste järelevalvetasude maksmine
            
            
               Artiklis 4 osutatud iga-aastane järelevalvetasu makstakse ühe maksena, mis tuleb tasuda hiljemalt selle aasta märtsi lõpuks, mida see puudutab, välja arvatud nimetatud artikli lõigetes 2 ja 3 osutatud iga-aastane järelevalvetasu. 
            
            
               ESMA saadab võlateatised kõigile registreeritud väärtpaberistamise registritele, täpsustades aastatasu suuruse, vähemalt 30 kalendripäeva enne aastatasu maksmise päeva.
            
            
               Artikkel 8
            
            
               Pädevate asutuste kulutuste hüvitamine
            
            
               1.Ainult ESMA võtab registreerimistasu, registreeringu laiendamise tasu ja iga-aastast järelevalvetasu. 
            
            
               2.ESMA hüvitab pädevale asutusele tegelikud kulud, mis on tekkinud seoses määruse (EL) 2017/2402 kohaste ülesannete täitmisega ja määruse (EL) nr 648/2012 artikli 74 kohase ülesannete delegeerimisega kooskõlas määruse (EL) 2015/2365 artikli 9 lõikega 1 ja määruse (EL) 2017/2402 artikli 14 lõikega 1.
            
            
               Artikkel 9
            
         
         
            
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 18.9.2020
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu määrus 2017/2402, millega kehtestatakse väärtpaberistamise üldnormid ning luuakse lihtsa, läbipaistva ja standarditud väärtpaberistamise erinormid ning millega muudetakse direktiive 2009/65/EÜ, 2009/138/EÜ ja 2011/61/EL ning määrusi (EÜ) nr 1060/2009 ja (EL) nr 648/2012.
               
               
                  
                     (2)
                  
                        Euroopa turu infrastruktuuri määrus (Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta).
               
               
                  
                     (3)
                  
                        Väärtpaberite kaudu finantseerimise tehinguid ja uuesti kasutamise läbipaistvust käsitlev määrus (Euroopa Parlamendi ja nõukogu 25. novembri 2015. aasta määrus (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012).
               
               
                  
                     (4)
                  
                        Komisjoni 12. juuli 2013. aasta delegeeritud määrus (EL) nr 1003/2013, millega täiendatakse Euroopa Parlamendi ja nõukogu määrust (EL) nr 648/2012 seoses Euroopa Väärtpaberiturujärelevalve poolt kauplemisteabehoidlatelt võetavate tasudega.
               
               
                  
                     (5)
                  
                        Komisjoni 13. detsembri 2018. aasta delegeeritud määrus (EL) 2019/360, millega täiendatakse Euroopa Parlamendi ja nõukogu määrust (EL) 2015/2365 seoses Euroopa Väärtpaberiturujärelevalve poolt kauplemisteabehoidlatelt võetavate tasudega.
               
               
                  
                     (6)
                  
                        ELT L 347, 28.12.2017, lk 35. 
               
               
                  
                     (7)
                  
                        Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, ELT L 201 27.7.2012, lk 1.
               
               
                  
                     (8)
                  
                        Euroopa Parlamendi ja nõukogu 25. novembri 2015. aasta määrus (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012, ELT L 337, 23.12.2015, lk 1.
               
               
                  
                     (9)
                  
                        Komisjoni 29. novembri 2019. aasta delegeeritud määrus (EL) 2020/1230, millega täiendatakse Euroopa Parlamendi ja nõukogu määrust (EL) 2017/2402 seoses regulatiivsete tehniliste standarditega, millega määratakse kindlaks väärtpaberistamise registri registreerimise taotluse üksikasjad ja kauplemisteabehoidla registreeringu laiendamise lihtsustatud taotluse üksikasjad, ELT L 289, 3.9.2020, lk 345–363.
               
               
                  
                     (10)
                  
                        Komisjoni 12. juuli 2013. aasta delegeeritud määrus (EL) nr 1003/2013, millega täiendatakse Euroopa Parlamendi ja nõukogu määrust (EL) nr 648/2012 seoses Euroopa Väärtpaberiturujärelevalve poolt kauplemisteabehoidlatelt võetavate tasudega, ELT L 279, 19.10.2013, lk 4.
               
               
                  
                     (11)
                  
                        Komisjoni 13. detsembri 2018. aasta delegeeritud määrus (EL) 2019/360, millega täiendatakse Euroopa Parlamendi ja nõukogu määrust (EL) 2015/2365 seoses Euroopa Väärtpaberiturujärelevalve poolt kauplemisteabehoidlatelt võetavate tasudega, ELT L 81, 22.3.2019, lk 58.